Netflix strammer igen skruen om kontodelere

Netflix er tilsyneladende langt fra færdig med at jagte brugere, der deler konto på tværs af husstande. Fra 21. juli indfører streaminggiganten ifølge The Streamable en ny login-kontrol, der kan gøre den klassiske “må jeg lige låne dit Netflix-login?” markant mere besværlig.

Netflix tog allerede i 2023 et stort opgør med kontodeling, men nu strammes skruen endnu en gang.

Ifølge oplysninger fra The Streamable vil Netflix fra 21. juli kræve, at brugerne gennemfører en engangsopsætning af to-faktorgodkendelse, når de logger ind. Fremover skal login kunne bekræftes med eksempelvis en godkendelsesapp, passkey eller sikkerhedsnøgle. SMS-koder ser til gengæld ud til at ryge ud som mulighed.

Det lyder umiddelbart som et sikkerhedstiltag. Men timingen og formuleringen peger også på noget andet: Netflix vil gøre det sværere at dele adgang med personer uden for husstanden.

Slut med fælles genveje

Netflix skriver ifølge mediet i en mail til abonnenter, at selskabet vil “disable unapproved shared accounts and require individual accounts”. Altså: Ikke-godkendte delte konti kan blive lukket ned, mens ekstra medlemmer skal have deres egne loginoplysninger.

Det betyder, at profiler på en delt konto ikke længere bare kan hænge sammen med samme mailadresse. Ekstra medlemmer skal i stedet knyttes til egne e-mailadresser, hvilket gør det lettere for Netflix at kontrollere, hvem der faktisk bruger kontoen.

For betalende kunder kan det give bedre kontosikkerhed. For dem, der stadig deler Netflix på tværs af adresser, er budskabet mindre hyggeligt: Smuthullerne bliver færre.

Netflix kalder det beskyttelse – men det handler også om penge

Netflix forklarer ifølge The Streamable ændringen med, at selskabet vil beskytte sit indhold. Det er næppe forkert. Men det er heller ikke hele historien. Streamingmarkedet er blevet dyrere, konkurrencen er hårdere, og væksten skal i højere grad hentes fra eksisterende brugere. Derfor er kontodeling blevet en oplagt indtægtskilde: Hvis flere seere tvinges over på egne abonnementer eller betalte ekstra-medlemmer, ryger der flere penge i kassen.

Netflix har tidligere vist, at strategien virker. Efter det første opgør med kontodeling fulgte flere konkurrenter trop – blandt andre Disney+, HBO Max og TV 2 Play. Derfor kan den nye login-stramning meget vel blive næste skridt i en bredere udvikling, hvor streamingtjenesterne i stigende grad kontrollerer, hvor og hvordan abonnementer bruges.

Netflix strammer igen skruen om kontodelere